Alexis risset inn beskjeder på drapsvåpenet
Mannen som mandag drepte tolv personer på en marinebase i Washington D.C., hadde risset inn to fraser på haglegeværet han hadde med seg. På geværet hadde han risset inn ordene «Better off this way» («Det er bedre sånn») og «My E-L-F weapon» («Mitt ELF-våpen»), melder TV-kanalene ABC og CBS.Alexis drepte tolv personer før han ble skutt og drept av politiet. Ifølge CBS vet ikke etterforskerne hva frasen «My E-L-F weapon» betyr, men en mulighet er at E-L-F refererer til «extremely low frequency» radiobølger, som brukes i den amerikanske marinen for å kommunisere med ubåter. Alexis var selv med i marinens reservestyrker fra 2007 til han ble kastet ut i 2011 på grunn av dårlig oppførsel.Politiet i Newport sendte en rapport om hendelsen til marinepolitiet i Washington D.C., men Alexis ble likevel ikke nektet sikkerhetsklarering til marinebasen. Han kunne dermed ta seg inn på basen med sitt eget adgangskort. Etter hendelsen i Newport skal Alexis ifølge CBS ha oppsøkt to ulike legesenter for krigsveteraner for å få behandling for søvnløshet. Begge stedene ble han gitt sovemedisin og sendt hjem. Alexis' familie har også hevdet at 34-åringen prøvde å få psykiatrisk behandling, men departementet for krigsveteraner har uttalt at de ikke kjenner til dette. - Skjøt alle han så Skyteepisoden etterforskes av FBI, og ifølge CBS er det foreløpig ikke funnet noen koblinger mellom Alexis og de tolv personene som ble drept. En av de ansatte på marinebasen Washington Navy Yard, John Weaver, sier tilABC Newsat Alexis skjøt alle han så. - Jeg hørte et veldig høyt smell. To sekunder senere hørte jeg et nytt smell, og da skjønte jeg at det var noen der som skjøt på folk. Da så jeg opp, og så ham sikte på en av mine venner. Så skjøt han henne, sier Weaver til TV-kanalen. Krigsveteranen sier at han ikke så Alexis bruke noe annet våpen enn en hagle. - Jeg kunne ikke tro det. Han fortsatte bare å gå gjennom bygningen og skyte folk. Jeg tror jeg hørte 30 skudd, sier han. Weaver skal ha sett seks personer blir skutt. Fem av dem døde. Han sier at enda flere kunne blitt drept hvis Alexis hadde kommet senere. - Han kom for tidlig, for klokken var bare litt over åtte på morgenen. Mange hadde fortsatt ikke kommet opp for å spise frokost, sier han til ABC.
Myndighetene etterforsker nå om massemorderen visste at han kom til å dø under mandagens skyteangrepet.